రష్మీ ఊర్ధ్వరేశే

రష్మీ ఊర్ధ్వరేశే (జననం: 1959) భారతీయ ఆటోమోటివ్ ఇంజనీర్. ఈమె 2014 సంవత్సరం నుండి ‘ఆటోమోటివ్ రీసెర్చ్ అసోసియేషన్ ఆఫ్ ఇండియా’ కి డైరెక్టర్‌గా ఉంది. 2020లో ఆటోమోటివ్ రంగంలో ఈమె చేసిన విశేష కృషికి గాను రాష్ట్రపతి రామ్‌నాథ్ కోవింద్ చే నారీశక్తి  పురస్కారాన్ని అందుకుంది.

వ్యక్తిగత జీవితం 
రష్మీ ఊర్ధ్వరేశే 1959లో నాగ్‌పూర్ లో జన్మించింది. 1977లో నాగ్‌పూర్‌లోని విశ్వేశ్వరయ్య నేషనల్ ఇన్‌స్టిట్యూట్ ఆఫ్ టెక్నాలజీ నుండి ఎలక్ట్రికల్ ఇంజనీరింగ్‌లో పట్టా పొందింది. ఆ తర్వాత పూణేలోని కాలేజ్ ఆఫ్ ఇంజినీరింగ్ నుండి ఆటోమోటివ్ ఇంజినీరింగ్‌లో పోస్ట్ గ్రాడ్యుయేషన్ పూర్తి చేసింది.

వృత్తి జీవితం 
ఆమె మొదట టెస్ట్ ఇంజిన్‌ల ఉద్గార నియంత్రణలను అభివృద్ధి చేయడంలో పనిచేసింది, ఆ తరువాత ఉద్గారాలను అధ్యయనం చేసే మొదటి భారతీయ ప్రయోగశాలలో ఉద్గారాలను కొలిచే పద్ధతులను అభివృద్ధి చేయడంలో ఆమె కీలకపాత్ర పోషించింది. ఈమె ఆటోమోటివ్ భద్రత, ఉద్గారాలు, పరిసర వాయు నాణ్యత (AQM), ఈ-మొబిలిటీ, స్థిరమైన రవాణా (సస్టైనబుల్ ట్రాన్స్‌పోర్ట్), వెహికల్ రెగ్యులేషన్, హోమోలోగేషన్ మొదలైన వాటిలో నైపుణ్యం కలిగి ఉంది. రష్మీ ఊర్ధ్వరేశే ‘టోటల్ క్వాలిటీ మేనేజ్‌మెంట్’లో నిపుణురాలు. ఈ అంశంపై ఒక పుస్తకాన్ని కూడా రాసింది. అంతేకాకుండా ఈమె సితార్ వాయించడం కూడా నేర్చుకుంది, సితార్ పోటీలలో విజేతగా కూడ నిలిచింది. 2014లో ఆటోమోటివ్ రీసెర్చ్ అసోసియేషన్ ఆఫ్ ఇండియాకు డైరెక్టర్‌గా ఎంపికైంది.

అవార్డులు 

 35 సంవత్సరాలుగా ఆటోమోటివ్ రీసెర్చ్ అండ్ డెవలప్‌మెంట్ రంగంలో ఆమె చేసిన కృషికి గాను భారతదేశంలోని మహిళలకు ఇచ్చే అత్యున్నత పురస్కారం అయిన నారీశక్తి అవార్డుకు ఎంపికైంది. ఈ అవార్డును 2020 మార్చిలో అప్పటి భారత రాష్ట్రపతి రామ్ నాథ్ కోవింద్ చే అందుకుంది.

 2021: ఎక్సలెన్స్ ఇన్ ఎకనామిక్ డెవలప్‌మెంట్ అవార్డు

మూలాలు

1959 జననాలు
జీవిస్తున్న ప్రజలు
నారీశక్తి పురస్కార గ్రహీతలు